金井歌
作者：劉商
朝代：唐

paragraphs: 文明化洽天地清，和氣氤氳孕至靈。
瑞雪不散抱層嶺，陽谷霞光射山頂。
薙草披沙石竇開，生金曜日明金井。
虞衡相賀爲禎祥，畏人採攫持殳戕。
羊馳馬走塵滿道，郡邸封章開建章。
君王儉德先簡易，贍國肥家在仁義。
山澤藏金與萬人，宣言郡邑無專利。
閭閻少長競奔凑，黃金滿袖家富有。
驩心蹈舞歌皇風，願載謳歌青史中。